b'\n_START_ARTICLE_\nMinimalism\n_START_SECTION_\nKunst, disain ja arhitektuur\n_START_PARAGRAPH_\nKuigi minimalismile ehk minimaalkunstile omaseid jooni \xe2\x80\x93 lihtsust, askeetlikkust, selgust \xe2\x80\x93 v\xc3\xb5ib leida juba Vene konstruktivistide loomingus, loetakse traditsiooniliselt minimalismi "alguseks" 1964. aastat, mil esmakordselt eksponeeriti Dan Flavini minimalistlikku installatsiooni "Monument V. Tatlinile", mis oli neoonvalgustitest loodud konstruktsioon, p\xc3\xbchendatud vene konstruktivistliku suunda esindavale kunstnikule._NEWLINE_1960. aastate kunstis vastandus minimalism populaarsele abstraktsele ekspressionismile, selle vaba enesev\xc3\xa4ljenduse ideele. Minimalistlik kunstiteos on teos iseeneses, sellel puudub tavaliselt s\xc3\xbcmboolne v\xc3\xb5i narratiivne t\xc3\xa4hendus ja sisu. Sageli kasutati lihtsaid geomeetrilisi kujundeid, kompositsioonid on lihtsad, puhtad._NEWLINE_Minimalismi v\xc3\xb5ib lugeda \xc3\xbcheks opkunsti eellaseks._NEWLINE_Minimalismi kujutavas kunstis on Barbara Rose\'i eeskujul nimetatud ka ABC-kunstiks.  _NEWLINE_Arhitektuuris on kuulsaim minimalistliku idee kandja Mies van der Rohe, kes on tuntud minimalismi p\xc3\xb5hiidee "Less is more" ("V\xc3\xa4hem on rohkem") populariseerijana. _NEWLINE_Minimalistlik sisekujundus on paljus inspireeritud Jaapani traditsioonilisest sisekujundusest. Kasutatakse lihtsaid (geomeetrilisi) vorme, avatud ruumi, tihti musta ja valget, dekoratsioone ja kaunistusi on minimaalselt. Viimase k\xc3\xbcmne aasta jooksul on minimalistlik sisekujundus taas olnud populaarne kogu maailmas.'